મહાત્મા ગાંધીએ દેશની આઝાદી માટે અહિંસાનો મંત્ર વહેતો કર્યો હતો. તેઓ હંમેશા અહિંસામાં માનતા આવ્યા અને તેમના આ સૂત્રને અનેક દેશો અને લોકોએ ગ્રહણ પણ કર્યું, તેમ છતાં જે આઝાદી મેળવવાની ચળવળની શરૂઆત હિંસાથી થઇ હતી અને અહિંસા પર અટકીને ભારતને પહેલીવાર આઝાદીના શ્વાસ લેવડાવ્યા હતા એ જ દેશમાં સમયાંતરે હિંસક ઘટનાઓ ઘટતી જોવા મળે છે. ક્યાંક કોઇ સમૂદાય તેમાં જોડાયેલું હોય છે તો ક્યાંક કોઇ રાજકીય પક્ષ. એથી પણ વધુ મહારાષ્ટ્ર જેવા રાજ્યમાં બીજા રાજ્યના લોકોને રહેવા અને કમાવાની સ્વતંત્રતા નથી. જો ત્યાં કોઇ ગુનો થાય અને તેમાં અન્ય રાજ્યના ખાસ કરીને યુપી-બિહારના લોકોનું નામ આવે તો મી મરાઠી, માઝુ મહારાષ્ટ્ર કરીને શિવસેના કે મનસેના કાર્યકર્તાઓ તેમની પર એ રીતે તૂટી પડે છે કે જાણે એ લોકો ભારતમાંથી નહીં પરંતુ વિદેશમાંથી આવ્યા છે અને તેમનો ઉદ્દેશ્ય રાજ્યની શાંતિ ડહોળવાનો છે.